**Eksoottinen ystävyyspiirien tapaaminen korpihotellissa helmikuussa 2017**

Ensimmäiseksi haluan osoittaa kiitokseni **PDG Otfried ja Aune Blümchenille** tästä hienosta matkasta ja ystävyyspiiriemme edustajien tapaamisesta. Kiitokset kuuluvat myös seuraaville osallistujille. Sri Lankasta **CC Duminda Munasinghe**, toiminut myös ystävyyspiirimme 306-A2 piirikuvernöörinä, ystävyyspiirimme **piirisihteeri Kumudu Kithsiri ja Lion/lady Samantha Kithsiri.** Saksasta 111-OS ystävyyspiiristä **1.VDG Gregor Nohlen** ja LC Vantaa/Komeettojen ystävyysklubista **LC Meissen- Domstadt** edustaja **Marianne Horns**. Lapin ystävyyspiiristä osallistuivat **PDG:t** **Raija Väre, Timo Allenius ja Matti Mälkiä** tyttärensä **Emman** kanssa sekä hotellinomistajapariskunta **lionit** **Reijo ja Helvi Lantto**. N-piiriläisiä oli paikalla **PDG Markku Talvio**, **IPDG Veikko ja Tuula Teerioja**, **lionit Raino ja Oivi Heinonen, lion Arja Puikkonen** sekä LC Ulvila/Olavin edustajina lion **Esa ja lady Riitta Pohjola.**

**Perjantain ohjelma:** Ensimmäiseksi matkamme vei maailman pohjoisimpaan keramiikkatehtaaseen Pentik Oy:hyn. Tuotantojohtaja **Leo Ylisirniö** kertoi mielenkiintoisesti, kuinka ”säkilliset savea” muotoutuvat eri vaiheiden jälkeen upeiksi kuuluisuutta saavuttaneiksi keramiikka-astioiksi ja esineiksi.

Tutustuimme myös Pentikin kynttilävalikoiman valmistukseen. Tapasimme myös taiteilija **Anu Pentikin,** joka kertoi kohta Helsingissä avattavasta näyttelystään. Tämän jälkeen siirryimme Pentikin mäen kahvilaan ja myyntinäyttelyyn, jossa onneksemme oli vielä käynnissä ystävänpäivämyynnit edullisempia tuliaisostoksia varten. Anun aviomieheltä **Topi Pentikäiseltä** kuulimme tarinan Pentikin syntyhistoriasta ja kotiutumisesta Posiolle sekä todella mielenkiintoisen kertomuksen, kuinka porokartanosta tuli Pentikin taidekeskus.

Illalla ruokailun jälkeen saunan takkahuoneessa kuulimme isäntämme Reijo Lanton tarinan siitä, kuinka sivistynyt ja paljon maailmaa nähnyt insinööri eksyy Pohjolan erämaahan yrittäjäksi.

**Lauantain ohjelma**: Heti aamusta bussikuljetuksella Posion koulukeskukseen, jossa osallistuimme LC Posion aktiviteettiin, Posion messuihin ja messujen avaamiseen. Messuilla oli näytteilleasettajia 60, joten kävijöitäkin odotettiin tulevaksi noin 1000. Paikallislehden Koillissanomien toimittaja haastatteli Ottoa ja Sri Lankan CC:tä ja piirisihteeriä. Ryhmämmekin kuvattiin, kun oltiin oikein ”etelän miehiä”. Haastattelu julkaistiin 27.2.2017.

Parin tunnin jälkeen matkamme jatkui Rovaniemelle, jossa osallistuimme Rovaniemen klubien aktiviteettiin Poro-Cup ajoihin. Tuona päivänä paikalla olikin 161 kilpailuporoa. Lähtöjä oli päivän aikana noin 40. Tuhannen metrin kierros taittui parhailta hieman alle 1 minuutin ja 20 sekunnin. Ideahan tässä kilpailussa on se, että ajaja ohjaa poroa suksien päältä poron perästä. Kenttälounas nautittiin järjestäjien tarjoamana kilpailua seuraten kisakatsomossa. Päivän lopuksi vierailimme vielä Arktikumissa, Rovaniemeläisessä museossa ja tiedekeskuksessa. Tähän taloon pitäisi varata koko päivä aikaa, sillä kahdessa tunnissa saimme kokea vain pintaraapaisun Artikumin antimista.

**Lauantain juhlaillallinen ja virallinen ystävyystapaaminen:**

Virallisten kansallislaulujen jälkeen kuulimme esityksiä. Esa Pohjola esitteli silmälasien keräys-, pakkaus- ja lähetystoimintaa vieraillemme. LC Ulvila/Olavi on viisi vuotta hoitanut mallikkaasti tätä projektia. CC Duminda Munasinghe esitti meille videon ” Little hearts” joka on Sri Lankan leijonien alkava projekti pienten lasten sydänsairaalan perustamiseksi. Hän ei pyytänyt meiltä rahaa projektiin vaan esitti pyynnön Suomen lioneille tutkia, olisiko mahdollista saada lahjoituksina erilaisia sairaalatarvikkeita ja -välineitä tähän projektiin.

1. VDG Gregor Nohlen Saksasta 111-OS -piiristä esitti piirinsä terveiset tuoden samalla toiveen, että yhteistyö jatkuisi pitkään piiriemme välillä. Tilaisuus oli erittäin lämminhenkinen ja päättyi tietenkin virallisten ja epävirallisten lahjojen antoon ja vaihtoon.

**Vastaanotto liiton toimistossa 28.2.2017 ja lahjoitus Camilla Schoolille**

Sri Lankan ystävämme vierailivat vielä Otfried Blümchenin kanssa liiton toimistossa, jossa **CC Heikki Hemmilä** ja **GS Maarit Kuikka** vastaanottivat heidät. Sri Lankan CC Munasinghe vei heille terveiset myös ”Little Hearts” sydänsairaalaprojektista ja piirisihteerin puoliso lion Samantha Kithsiri kertoi Sri Lankan naisvankiloiden alkeellisista oloista, joiden eteen hän on lionstyötä tehnyt.

Piirimme rahastonhoitaja **Pentti Mäkinen** oli myös paikalla ja lahjoitti 450 euroa ystävyyspiirimme yhteiseen avustuskohteeseen **Camilla Schoolille** päivittäisten aterioiden varmistamiseen.

**Post Skriptum:**

Kertakaikkisen upea tapaaminen, joka varmasti jää mieleen kaikille osallistujille. Sri Lankan ja Saksan lionstoiminta tuli valtavan askeleen tutummaksi ja uskon, että vieraamme kokivat asian samalla tavalla Suomen lionstoiminnasta. Se miten tällainen viikonloppu lähentää ihmisiä on vertaansa vailla, erämaahotelli, jossa ei muita ihmisiä ollut voimisti lähentymistä. Ohjelma oli kiireinen pitkien ajomatkojen takia, mutta samalla jäi bussissa aikaa keskusteluille. Toivon, että jokainen lion pääsisi jossain vaiheessa kokemaan tuon kansainvälisyyden hengen ja ystävyyden ympäröimän leijonamaailman.

Teksti ja kuvat: Veikko Teerioja